Il-Kunsill adotta konklużjonijiet dwar l-implimentazzjoni tal-pjan ta' azzjoni tal-UE dwar l-ugwaljanza bejn is-sessi II fl-2017. Il-pjan ta' azzjoni tal-UE dwar l-ugwaljanza bejn is-sessi għandu l-għan li jsaħħaħ l-ugwaljanza bejn is-sessi u l-pożizzjoni tan-nisa fl-azzjoni esterna tal-UE . Il-Kunsill jirrikonoxxi l-progress li sar globalment biex tinkiseb ugwaljanza bejn is-sessi, filwaqt li jirrikonoxxi l-isfidi li fadal. Fi kważi l-pajjiżi kollha, in-nisa għadhom mhumiex meqjusa daqs l-irġiel fir-rigward tad-dħul, l-edukazzjoni ta' kwalità, it-taħriġ vokazzjonali u l-aċċess għas-saħħa jew għat-teknoloġija. Il-konflitti, l-impatt tat-tibdil fil-klima, id-diżastri naturali u l-ispostament furzat jaggravaw is-sitwazzjoni. Il-vjolenza sesswali u sessista tintuża għal skopijiet politiċi, ekonomiċi u militari. F'dan il-kuntest, il-Kunsill jilqa' bis-sħiħ l-għoti tal-Premju Nobel għall-Paċi tal-2018 lil dawk li qed jaħdmu biex jintemm l-użu tal-vjolenza sesswali bħala arma tal-gwerra u tal-konflitt armat. Il-Kunsill jafferma mill-ġdid l-impenn tal-UE u tal-Istati Membri għall-promozzjoni tat-tgawdija sħiħa tad- drittijiet tal-bniedem kollha min-nisa u l-bniet , l-ugwaljanza bejn is-sessi u t-tisħiħ tal-pożizzjoni tan-nisa u l-bniet bħala prijorità fl-oqsma kollha fejn tittieħed azzjoni. Il-pjan ta' azzjoni dwar l-ugwaljanza bejn is-sessi huwa għodda essenzjali li tikkontribwixxi biex jintlaħqu dawn l-għanijiet. Aqra t-test sħiħ tal-konklużjonijiet Pjan ta' Azzjoni dwar l-Ugwaljanza bejn is-Sessi 2016-2020 Dikjarazzjoni tar-Rappreżentant Għoli Federica Mogherini dwar l-għoti tal-Premju Nobel għall-Paċi lil Denis Mukwege u Nadia Murad Ara l-paġna tal-laqgħa